32005D0731
L 274/93
JURNALUL OFÍCIAL AL UNIUNII EUROPENE
DECIZIA COMISIEI
din 17 octombrie 2005
de stabilire a unor dispoziții suplimentare privind supravegherea gripei aviare la păsările sălbatice
[notificată cu numărul C(2005) 3877]
(Text cu relevanță pentru SEE)
(2005/731/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 90/425/CE a Consiliului din 26 iunie 1990 privind controalele sanitar-veterinare și zootehnice aplicabile în cadrul schimburilor intracomunitare cu anumite animale vii și produse în vederea realizării pieței interne (1), în special articolul 10 alineatul (4),
întrucât:
(1)
Pentru a asigura protecția sănătății animale și pentru a contribui la dezvoltarea sectorului păsărilor de curte, s-au adoptat măsuri comunitare de combatere a gripei aviare prin intermediul Directivei 92/40/CEE a Consiliului din 19 mai 1992 de introducere a măsurilor comunitare de combatere a gripei aviare (2).
(2)
Decizia 2004/122/CE a Comisiei din 6 februarie 2004 privind anumite măsuri de protecție împotriva gripeiaviare în mai multe țări din Asia (3) a fost adoptată în urma unei epizootii deosebit de grave de gripă aviară cauzată de o sușă a virusului H5N1 cu patogenitate înaltă, care a fost declarată în decembrie 2003 în Asia de Sud-Est.
(3)
Această decizie, care a fost modificată în repetate rânduri, în funcție de evoluția epizootiei, adică a răspândirii sale spre vest, prevede ca importurile de carne de pasăre de curte, de păsări de curte vii, de alte păsări vii și de anumite produse de pasăre provenind din aceste țări terțe și cu destinație comunitară să se suspende, cu rare excepții. În acest scop, s-a ținut seama în special de concluziile grupului de lucru privind gripa aviară al Comitetului permanent pentru lanțul alimentar și sănătatea animală, care au fost prezentate în urma reuniunilor organizate la 25 august și 6 septembrie 2005.
(4)
Decizia 2004/122/CE a fost abrogată și înlocuită prin Decizia 2005/692/CE a Comisiei din 6 octombrie 2005 privind anumite măsuri de protecție împotriva gripeiaviare în mai multe țări terțe (4) și prin Decizia 2005/693/CE a Comisiei din 6 octombrie 2005 privind anumite măsuri de protecție împotriva gripeiaviare în Rusia (5).
(5)
În afară de aceasta, Decizia 2002/995/CE a Comisiei din 9 decembrie 2002 de stabilire a unor măsuri provizorii de salvgardare privind importurile de produse de origine animală destinate consumului personal (6) a fost adoptată în scopul limitării riscurilor antrenate de importurile necomerciale de produse de origine animală. Decizia în cauză a fost abrogată și înlocuită prin Regulamentul (CE) nr. 745/2004 al Comisiei din 16 aprilie 2004 de stabilire a măsurilor privind importurile de produse de origine animală destinate consumului personal (7).
(6)
În plus, din 2002, s-au pus în aplicare programe de supraveghere a gripeiaviare la păsările de curte și la păsările sălbatice din statele membre. Programele menționate anterior au fost aprobate prin Decizia 2002/673/CE a Comisiei din 22 august 2002 de aprobare a programelor privind punerea în aplicare de către statele membre a studiilor despre gripa aviară la păsările de curte și la păsările sălbatice (8) și prin Decizia 2004/630/CE a Comisiei din 27 iulie 2004 de aprobare a programelor privind punerea în aplicare de către statele membre a studiilor despre gripa aviară la păsările de curte și la păsările sălbatice în 2004 și de stabilire a normelor în materie de informare și eligibilitate pentru participarea financiară a Comunității la costurile de punere în aplicare a programelor în cauză (9).
(7)
Mai recent, o serie de programe de acest tip au fost aprobate prin Decizia 2005/732/CE a Comisiei din 17 octombrie 2005 de aprobare a programelor privind punerea în aplicare de către statele membre a studiilor despre gripa aviară la păsările de curte și la păsările sălbatice în 2005 și de stabilire a normelor în materie de informare și eligibilitate pentru participarea financiară a Comunității la costurile de punere în aplicare a programelor în cauză (10), având în vedere concluziile grupului de lucru privind gripa aviară al Comitetului permanent pentru lanțul alimentar și sănătatea animală, prezentate în urma reuniunilor organizate la 25 august și 6 septembrie 2005.
(8)
Grupul de lucru privind gripa aviară al Comitetului permanent pentru lanțul alimentar și sănătatea animală, cu ocazia reuniunii din 6 septembrie 2005, a recomandat, printre altele, ca situațiile de mortalitate anormală și focarele importante ale bolii la păsările sălbatice să facă obiectul unei supravegheri și testări în laboratoare de depistare a gripeiaviare.
(9)
Prin urmare, trebuie completate normele comunitare existente prin stabilirea unor dispoziții specifice în materie de supraveghere și de examinare a cazurilor de boală la păsările sălbatice, în special la păsările sălbatice de apă.
(10)
Măsurile prevăzute de prezenta decizie sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTA DECIZIE:
Articolul 1
Statele membre se asigură că autoritățile competente adoptă dispozițiile necesare pentru ca organismele de protecție a păsărilor sălbatice, societățile de vânătoare și celelalte organizații în cauză să notifice de îndată autorităților competente orice caz de mortalitate anormală sau de focar important al bolii la păsările sălbatice, în special la păsările sălbatice de apă.
Articolul 2
(1) După primirea de către autoritățile competente a notificării prevăzute la articolul 1 și în cazul în care nu s-a identificat nici o cauză manifestă de boală, alta decât gripă aviară, statele membre se asigură:
(a)
că eșantioanele necesare sunt prelevate de la păsări moarte și, în măsura posibilului, de la alte păsări care au intrat în contact cu păsările moarte și
(b)
că eșantioanele sunt supuse la testări de laborator în vederea depistării virusului gripeiaviare.
(2) În cazul în care sunt pozitive rezultatele testelor de depistare a virusului gripeiaviare cu patogenitate înaltă, prevăzute la alineatul (1) litera (b), statele membre informează de îndată Comisia cu privire la aceasta.
Articolul 3
Statele membre modifică legislația națională pentru a fi în conformitate cu prezenta decizie. Statele membre asigură publicarea imediată și difuzarea corespunzătoare a măsurilor adoptate. Statele membre informează de îndată Comisia cu privire la aceasta.
Articolul 4
Prezenta decizie se aplică până la 31 ianuarie 2006.
Articolul 5
Prezenta decizie se adresează statelor membre.
Adoptată la Bruxelles, 17 octombrie 2005.